

Αθήνα, 18 Μαρτίου 2025

**ΕΡΩΤΗΣΗ**

- προς την Υπουργό Παιδείας, Θρησκευμάτων & Αθλητισμού

**Θέμα: «Σοβαρές ελλείψεις στις υποδομές του ΕΜΠ και κίνδυνοι για την ασφάλεια φοιτητών και εργαζομένων»**

Το Διοικητικό Συμβούλιο του Συλλόγου Διοικητικού Προσωπικού του Εθνικού Μετσόβιου Πολυτεχνείου (ΕΜΠ) έχει προβεί σε καταγγελία σχετικά με τη σοβαρή υποβάθμιση των κτιριακών υποδομών του Ιδρύματος, η οποία θέτει σε κίνδυνο την υγεία και την ασφάλεια φοιτητών, διδασκόντων και διοικητικού προσωπικού.

Σύμφωνα με τις καταγγελίες, καταγράφονται πολλαπλά περιστατικά που αποδεικνύουν την επικίνδυνη κατάσταση των εγκαταστάσεων του Ιδρύματος:

* Φοιτητές και εργαζόμενοι αναγκάζονται να υπομένουν ακραίες συνθήκες ψύχους σε αμφιθέατρα χωρίς θέρμανση, με αποτέλεσμα πολλοί να ασθενήσουν κατά την εξεταστική περίοδο.
* Εργασιακοί χώροι βρίσκονται σε ακατάλληλη και ανθυγιεινή κατάσταση, με υπαλλήλους να εργάζονται ακόμη και σε χώρους με ακαθαρσίες ζώων.
* Έχουν καταγραφεί περιστατικά ηλεκτροπληξίας λόγω γυμνών καλωδίων, ενώ πλημμύρες στους χώρους του Ιδρύματος οδηγούν ακόμη και σε διαρροή νερού από πρίζες.
* Στις περισσότερες Σχολές δεν υπάρχουν ρελέ διαφυγής, μέτρα πυρασφάλειας και σχέδια εκκένωσης σε περίπτωση σεισμού ή πυρκαγιάς.
* Στη Σχολή Μεταλλειολόγων, φιάλες αερίου αποθηκεύονται στους διαδρόμους, αντί σε ειδικές αντιεκρηκτικές ντουλάπες, γεγονός που δημιουργεί άμεσο κίνδυνο για την ασφάλεια των φοιτητών και του προσωπικού.

Η δραματική μείωση της κρατικής χρηματοδότησης προς το Ίδρυμα έχει οδηγήσει στη σταδιακή απαξίωση των υποδομών και στην αδυναμία λήψης βασικών μέτρων για την υγεία και την ασφάλεια της ακαδημαϊκής κοινότητας.

Εν μέσω αυτής της κατάστασης, η Πρυτανεία του ΕΜΠ φαίνεται να προτάσσει την εγκατάσταση συστημάτων παρακολούθησης και ελέγχου προσέλευσης του προσωπικού, αντί της ουσιαστικής αντιμετώπισης των προβλημάτων ασφαλείας και υγιεινής.

Λαμβάνοντας υπόψη τα παραπάνω, ερωτάται η αρμόδια Υπουργός:

1. Σε ποιες ενέργειες προτίθεται να προβεί το Υπουργείο προκειμένου να διασφαλίσει την υγεία και την ασφάλεια φοιτητών, διδασκόντων και εργαζομένων στο ΕΜΠ;
2. Ποιο είναι το σχέδιο της κυβέρνησης για την αύξηση της χρηματοδότησης των δημόσιων πανεπιστημίων, ώστε να καλυφθούν οι πάγιες ανάγκες τους σε συντήρηση και αναβάθμιση των κτιριακών τους εγκαταστάσεων;
3. Θα προχωρήσει το Υπουργείο σε άμεσες παρεμβάσεις για την αποκατάσταση των επικίνδυνων ελλείψεων σε μέτρα πυρασφάλειας, αντισεισμικής προστασίας και ηλεκτρολογικών εγκαταστάσεων στο ΕΜΠ;
4. Προτίθεται το Υπουργείο να προχωρήσει σε μόνιμες προσλήψεις τεχνικού προσωπικού, ώστε να ενισχυθεί η Τεχνική Υπηρεσία του Ιδρύματος και να διασφαλιστεί η άμεση αντιμετώπιση των προβλημάτων που προκύπτουν;

**Οι ερωτώντες βουλευτές**

**Μερόπη Τζούφη**

**Αναγνωστοπούλου Σία**

**Ζεϊμπέκ Χουσεΐν**

**Ηλιόπουλος Νάσος**

**Πέρκα Πέτη**

**Τζανακόπουλος Δημήτριος**

**Τσακαλώτος Ευκλείδης**